section_heading: Vojna karijera
paragraph_text: Po povratku iz Azije, Gebsattel od kolovoza 1901. služi u bavarskom Glavnom stožeru, da bi ubrzo mjesec dana poslije bio raspoređen u stožer II. bavarskog korpusa sa sjedištem u Würzburgu. U lipnju 1902. imenovan je načelnikom stožera III. bavarskog korpusa smještenog u Nürnbergu, te je istodobno s tim imenovanjem u srpnju promaknut u čin potpukovnika. Navedenu dužnost obnaša do ožujka 1904. kada je imenovan glavnim predstavnikom bavarske vojske pri Glavnom stožeru u Berlinu. U rujnu te iste godine promaknut je u pukovnika, čin general bojnika dostiže u ožujku 1907., dok je u general poručnika unaprijeđen u travnju 1910. godine. U prosincu 1911. postaje zapovjednikom 2. bavarske divizije koju dužnost obnaša do ožujka 1914. kada je promaknut u čin generala konjice i imenovan zapovjednikom III. bavarskog korpusa sa sjedištem u Nürnbergu na kojoj dužnosti dočekuje i početak Prvog svjetskog rata.